KOMISIJOS REGLAMENTAS (ES) 2019/1901

2019 m. lapkričio 7 d.

kuriuo dėl didžiausios leidžiamosios citrinino koncentracijos maisto papilduose, kurių pagrindinė sudedamoji dalis yra raudonosiomis mielėmis Monascus purpureus fermentuoti ryžai, iš dalies keičiamas Reglamentas (EB) Nr. 1881/2006

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

kadangi:

(1) Komisijos reglamente (EB) Nr. 1881/2006 (2) nustatyta didžiausios leidžiamoji citrinino koncentracija maisto papilduose, kurių pagrindinė sudedamoji dalis yra raudonosiomis mielėmis Monascus purpureus fermentuoti ryžai;

(2) Komisijai paprašius pateikti mokslinę nuomonę dėl maiste ir pašaruose esančio citrinino keliamos rizikos sveikatai, 2012 m. kovo 2 d. Europos maisto saugos tarnybos (toliau – Tarnyba) Teršalų maisto grandinėje mokslinė grupė priėmė nuomonę dėl maiste ir pašaruose esančio citrinino keliamos rizikos visuomenės ir gyvūnų sveikatai (3). Teršalų mokslinė grupė padarė išvadą, kad remiantis turimais duomenimis, kai citrinino koncentracija nekelia susirūpinimo dėl nefrotoksiškumo, negalima paneigti susirūpinimo dėl tokios citrinino koncentracijos genotoksiškumo ir kancerogeniškumo;

(3) remiantis turimais duomenimis apie citrininą tam tikruose raudonosiomis mielėmis fermentuotų ryžių gaminiuose nustatyta, kad šiuose gaminiuose citrinino koncentracija yra didelė. Todėl Reglamente (EB) Nr. 1881/2006 buvo nustatyta didžiausia leidžiamoji citrinino koncentracija raudonosiomis mielėmis fermentuotų ryžių gaminiuose. Kadangi trūksta žinių apie citrinino buvimą raudonosiomis mielėmis fermentuotuose ryžių gaminiuose ir kituose maisto produktuose ir vis dar neaiškus citrinino kancerogeniškumas ir genotoksiškumas, manyta, kad tikslinga peržiūrėti didžiausią leidžiamąją koncentraciją;

(4) 2015 m. Tarnyba paskelbė kvietimą teikti paraiškas dėl citrinino koncentracijos maisto produktų mėginiuose tyrimo, daugiausiai dėmesio skiriant grūdams ir grūdiniams produktams iš įvairių Europos geografinių regionų. 2017 m. buvo paskelbta ataskaita „Citrinino buvimas maisto produktuose“ (Occurrence of citrinin in food (4)), kurioje aprašyti šių tyrimų rezultatai. Buvo gauti reprezentatyvūs duomenys apie citrinino buvimą maisto produktuose Europoje, daugiausia javuose ir javų grūdų produktuose bei maisto papilduose, kurių pagrindinė sudedamoji dalis yra raudonosiomis mielėmis fermentuoti ryžiai;

(5) nauji citrinino buvimo duomenys rodo, kad nebūtina nustatyti didžiausios leidžiamosios citrinino koncentracijos maisto produktuose, išskyrus raudonosiomis mielėmis fermentuotų ryžių papildus. Tačiau gauti reprezentatyvūs duomenys apie citrinino buvimą maisto papilduose, kurių sudėtyje yra raudonųjų mielių Monascus purpureus, įrodo, kad didžiausia leidžiamoji koncentracija turėtų būti sumažinta. Nebuvo gauta naujų duomenų apie citrinino toksiškumą, dėl kurių reikėtų atnaujinti Tarnybos atliktą citrinino keliamos rizikos visuomenės sveikatai vertinimą. Todėl ir toliau nėra aišku, koks yra citrinino genotoksiškumas ir kancerogeniškumas. Todėl siekiant apsaugoti visuomenės sveikatą būtina užtikrinti, kad citrinino koncentracija maisto produktuose būtų kuo mažesnė. Tai ypač svarbu maisto papildų, kurių pagrindinė sudedamoji dalis yra raudonosiomis mielėmis fermentuoti ryžiai, atveju, nes duomenys įrodo, kad tam tikruose šių produktų mėginiuose gali būti aptikta labai didelė citrinino koncentracija, dėl kurios šių produktų vartotojai patiria didelį citrinino poveikį. Be to, remiantis turimais duomenimis, galima teigti, kad taikant gerus gamybos procesus galima užtikrinti, kad maisto papilduose, kurių pagrindinė sudedamoji dalis yra raudonosiomis mielėmis Monascus purpureus fermentuoti ryžiai, esančio citrinino koncentracija būtų maža. Kadangi vis dar neaiškus citrinino toksiškumas ir galimybė laikantis geros gamybos praktikos pasiekti, kad citrinino koncentracija būtų maža, tikslinga sumažinti didžiausią leidžiamąją citrinino koncentraciją maisto papilduose, kurių pagrindinė sudedamoji dalis yra raudonosiomis mielėmis Monascus purpureus fermentuoti ryžiai, kad būtų užtikrintas aukštas žmonių sveikatos apsaugos lygis;

(6) turėtų būti nustatytas tinkamas laikotarpis, kad valstybės narės ir maisto tvarkymo subjektai prisitaikytų prie šiame reglamente nustatytų naujų reikalavimų. Todėl Reglamentas (EB) Nr. 1881/2006 turėtų būti atitinkamai iš dalies pakeistas;

(7) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 1881/2006 priedas iš dalies keičiamas pagal šio reglamento priedą.

2 straipsnis Maisto papildai, kurių pagrindinė sudedamoji dalis yra raudonosiomis mielėmis Monascus purpureus fermentuoti ryžiai ir kurie buvo teisėtai pateikti rinkai prieš įsigaliojant šiam reglamentui, gali likti rinkoje iki minimalus tinkamumo vartoti termino arba suvartojimo termino.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas nuo 2020 m. balandžio 1 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2019 m. lapkričio 7 d. Komisijos vardu Pirmininkas Jean-Claude JUNCKER

(1) OL L 37, 1993 2 13, p. 1.

(2) 2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).

(3) EFSA Panel on Contaminants in the Food Chain (CONTAM); Scientific Opinion on the risks for public and animal health related to the presence of citrinin in food and feed. EFSA Journal 2012;10(3):2605. [82 p.]: www.efsa.europa.eu/efsajournal.

(4) López P, de Nijs M, Spanjer M, Pietri A, Bertuzzi T, Starski A, Postupolski J, Castellari M, Hortós M, 2017. Generation of occurrence data on citrinin in food. EFSA supporting publication 2017:EN-1177. 47 pp.